Íslandsbanki gerir ráð fyrir að hagvöxtur verði fjögur komma sjö prósent á þessu ári, um núll komma sex prósentum meiri en í fyrra, samkvæmt nýrri þjóðhagsspá sem birt var í morgun. Aðalhagfræðingur bankans segir aukinn útflutning ráða þar mestu og að von sé á ríflega milljón ferðamönnum til landsins.
Jón Bjarki Bentsson, aðalhagfræðingur Íslandsbanka, segir góðar horfur á vexti fyrir árið sem þýði að hagkerfið sé í raun búið að jafna sig á kórónuveirufaraldrinum.
"Vöxturinn verður líka í mun meiri mæli drifinn af útflutningi. Eftirspurnin tók hressilega við sér í fyrra, bæði einkaneyslan og sér í lagi fjárfestingin, sem er auðvitað jákvætt en hitt verður að fylgja í kjölfarið til að við fáum gjaldeyri inn í landið til að standa straum af okkar umsvifum hér innanlands. Það er það sem við sjáum í kortunum að gerist þetta árið."
segir Jón Bjarki. Ferðamenn verði á bilinu 1,1 til 1,2 milljónir eða um 70 prósentum fleiri en í fyrra. Þá segir hann útlit fyrir áframhaldandi hækkanir á húsnæðismarkaði á árinu. Tveir kraftar muni þó væntanlega hægja á hækkuninni og koma á betra jafnvægi.
Annars vegar sýnist okkur vera þegar farið að fjölga talsvert íbúðum sem eru á fyrri byggingarstigum, sem er þá framboð sem ætti að koma inn á markaðinn í meiri mæli seinna á þessu ári.
segir Jón Bjarki. Aðgerðir Seðlabankans muni einnig hafa áhrif.
